Trusler mot regjeringen og AUF i mars i fjor
Det var sentralbordet i regjeringskvartalet som mottok telefonhenvendelsen i mars i fjor. Den ansatte som mottok samtalen, oppfattet den som utskjelling av regjeringen, melder NRK. Personen som ringte var en mann som snakket rolig på pen østlandsdialekt. Ifølge etterforskningsmateriale som NRK har fått tilgang på, skjelte innringeren ut regjeringen og statsminister Jens Stoltenberg. Gro Harlem Brundtland ble også omtalt på en negativ måte. Personen snakket om et manifest og om å skyte AUF-medlemmer. Etter noen minutter ble innringeren satt videre til en ansatt i et departement, men det er ukjent hvem den ansatte var. Kvinnen som tok imot telefonen på sentralbordet, ønsker ikke å snakke om saken og henviser til Departementenes servicesenter. - Det var en samtale som ble oppfattet ubehagelig og uvanlig, sier avdelingsdirektør Eva Måge Brown. Politiet ble informert om samtalen etter terrorangrepene. Politiets sikkerhetstjeneste kan ikke kommentere om de var kjent med samtalen.
I mars i fjor ringte en person til regjeringens sentralbord og snakket om et manifest og om å skyte AUF-medlemmer. Han skjelte også ut regjeringen.